ནང་ཆོས་དར་མགོ་ཚུགས་པའི་བྱིན་མཐུ་དེའི་སྟོབས་ཀྱིས་རྒྱལ་པོ་སྐུ་ཚེ་རིང་དུ་བསྲིངས་པར་འདོད་པ་དང༌།བོན་ལྟར་ན།བོན་གཤེན་རྣམས་ཀྱིས་ཚེ་བསྒྲུབས་མཛད་པས་རྒྱལ་པོའི་སྐུ་ཚེ་རིང་དུ་བསྲིངས་པར་མཛད་ཅེས་ཆོས་ལུགས་ཕན་ཚུན་དབར་རྒྱལ་པོ་དེའི་སྐུ་ཚེ་རིང་དུ་བསྲིངས་དོན་ལ།ཆོས་ཕྱོགས་ནས་འདོད་ཚུལ་མི་འདྲ་བར་ཡོད་ཚོད་འདུགདེའི་སྐོར་ལ་སློབ་དཔོན་བསྟན་འཛིན་རྣམ་དག་མཆོག་གི་གསུང་འབུམ་ནང་དུ་འདི་བཞིན་གསལ་ཏེ།རྒྱལ་རབས་གསལ་བའི་མེ་ལོང་ལས།ཁྲི་དེ་ཐོག་བཙན་གྱི་སྲས།ལྷ་ཐོ་ཐོ་སྙན་ཤལ་ཞེས་བྱ་བ།སོགས་ནས།གཞོན་ཤ་ཅན་དུ་གྱུར་ནས།དགུང་ལོ་བརྒྱ་དང་ཉི་ཤུ་ཐུབ་སྟེ།སྐུ་ལུས་གཅིག་ལ་སྐུ་ཚེ་གཉིས་ཐུབ་ཅེས་གྲགས་སོ།།རྒྱལ་པོ་དེས་དམ་པའི་ཆོས་ཀྱི་དབུ་བརྙེས་པ་ཡིན་ནོ།།ཞེས་དང༌།རྒྱལ་པོ་འདི་ཚེ་རིང་བའི་རྒྱུ་བོན་པོའི་གཤེན་པོ་གསུམ་གྱིས་ཚེ་བསྒྲུབས་བྱས་པའི་ཡོན་ཏན་ཡིན་ཟེར།ཆོས་པས་གཉན་པོ་གསང་བར་མཆོད་པ་བྱས་པའི་ཕན་ཡོན་ཡིན་ཟེར།རྒྱུན་མཚན་འདི་ལྟ་བུས་རྒྱལ་རབས་ཀྱི་སྐོར་ལ་འཐད་མིན་ཇི་སྙེད་བཤད་པ་བྱུང་ངོ༌།།